text: Даренията за инициативата "Достъпен град" – вече в банкова сметка
  2667 лв. внесе днес екипът на регионалния "24 часа" в сметка, открита със съдействието на Райфайзенбанк-клон Бургас. Сумата е крайният резултат от щедростта на гостите на партито за 10-годишния юбилей на регионалното издание. Управници, представители на политическите сили и бизнеса, близки и приятели на изданието приеха предложението да подкрепят инициативата на изданието "Достъпен град" в помощ на хората с увреждания. В писмените покани за събитието екипът официално помоли гостите си да се откажат от традиционните цветя за подарък и вместо това да дарят средства "на цената на един букет". Някои от присъстващите на празничния коктейл в интерхотел "България" подкрепиха идеята на цената на букетите в един цветарски магазин. Урната с даренията бе отворена на 16 февруари във фронтофиса на община Бургас, който от 3 месеца също е с рамка вследствие инициативата "Достъпен град". Сумата вещо преброиха шефът на интерхотел "България" Георги Мицов и спортния редактор в "24 часа"- Бургас Велизар Маджаров под строгия поглед на нотариус Бинка Кирова.
  Тя състави протокол, който бе подписан от зам. главният редактор на големия вестник Блага Букева. Процедурата стана в присъствието на кмета Димитър Николов и представители на сдружения и организации, които работят с граждани в неравностойно положение.Работна група ще определи до месец как най-разумно да бъде похарчена събраната сума. Екипът ще се отчете пред читателите си за всеки лев.С писмена гаранция за изграждане на рампа се включи и предприемачът Ивайло Зартов.На празничното парти на вестника 3000 лв. като помощ за следване във ВУЗ получи абитуриентът от Търговската гимназия Тодор Жеков. Толкова ще получи и негов връстник от Варна.Това става по идея на гл. редактор на "24 часа" Венелина Гочева със средства, предадени й лично от собственика на търговска верига "Технополис" Тодор Белчев. Парите бяха събрани на неговия рожден ден м.г. и поверени на Гочева с уверението, че ръководството на вестника ще намери най-добрия начин те да бъдат оползотворени. Бургаският екип на "24 часа" благоради на всички, които подкрепиха "Достъпен град".